Salling Group, Coop, Dagrofa og Rema 1000 opfordrer kunderne til at købe ind, som de plejer. Lidl og Aldi bakker op om de fires udmelding

Det sker yderst sjældent, at dansk dagligvarehandel kommer med en fælles pressemeddelelse.

Nu sker det – og det med et opråb til forbrugerne om ikke at købe mere, end de skal bruge.

“Der er varer nok”, lyder det fra de fire største dagligvarekoncerner Coop, Salling Group, Reitan og Dagrofa.

“Corona-virusen har fået mange til at spekulere i om, der er dagligvarer nok i butikkerne.

Det er der, hvis forbrugerne handler som de plejer og ikke øger deres indkøb helt ekstra-ordinært.

Indtil nu har danskerne generelt taget det mere roligt, end man har set i visse andre lande, hvor forbrugerne har øget deres indkøb af daglige fornødenheder markant.

I Danmark er der foreløbig kun begrænsede udsving, der kan betyde, at enkelte basisvarer er udsolgt i perioder. Men butikkerne vil løbende få friske forsyninger på alle varegrupper – der kan dog være særlige udfordringer med håndsprit.

Derfor opfordrer Salling Group, Coop, Dagrofa og Rema 1000 kunderne til at købe ind som de plejer. Så vil der være nok til alle” lyder det i meddelelsen fra de fire.

Dicountkæderne Lidl og Aldi bakker op om udmeldingen fra de fire største dagligvarekoncerner.